Boeremag-lid se vrou nader hof vir tydelike vrylatingDr. Lets Pretorius en twee van sy seuns, drs. Johan en Wilhelm Pretorius, tydens ‘n familiedag by die Zonderwater-gevangenis. Foto: Verskaf Die vrou van een van die Boeremag-gevangenes gaan die hooggeregshof in Pretoria nader om te versoek dat haar man, skoonpa en swaer vrygelaat word. Die drie is in 2013 lewenslange tronkstraf opgelê weens hoogverraad en sameswering om moord te pleeg. Die pa en seuns is in 2012 saam met 17 ander mans in die hooggeregshof in Pretoria skuldig bevind. Die groep wou glo die ANC-regering in die vroeë jare 2000 omverwerp. Ná ’n verhoor van nagenoeg tien jaar is die beskuldigdes tot effektief tussen vyf en 25 jaar tronkstraf gevonnis. Riëtte Pretorius, vrou van dr. Wilhelm Pretorius, is die projekbestuurder van die Boer Nasie Vryheid Inisiatief (Boervin) wat ’n uitgebreide veldtog begin het om haar man skoonfamilie vrygelaat te kry. Volgens Pretorius sal prof. Hercules Booysen Dinsdag die aansoek namens haar bring. Sy versoek dat haar man sowel as haar skoonpa, dr. Lets Pretorius en haar swaer, dr. Johan Pretorius, tydelik vrygelaat moet word. “Ek vra die hof om my grondwetlike en internasionaal-erkende regte te beskerm, naamlik die reg op assosiasie en beskerming van my familie en gesin. Daar sal met die saak vasgestel word of daar nog enigsins plek vir die Grondwet en internasionale verdrae in Suid-Afrika se howe bestaan. Dit gaan aandui of vergelding en onderdrukking van die Boerevolk so ’n prioriteit in Suid-Afrika geword het dat alle regspleging oorboord gegooi word.” Die tydelike vrylating word gevra, hangende die afhandeling van die klagte wat deur haar familielede by die Verenigde Nasies se Menseregte-komitee in 2018 ingedien is, het Pretorius gesê. Die klagte kan tot vier jaar duur voordat dit afgehandel word. Pretorius meen die VN se komitee kan weens die feite en regsgesag tot geen ander beslissing kom nie. In haar hofstukke voer Pretorius drie punte aan om te wys dat hulle onregmatig aangehou word, naamlik dat hulle reg op appèl glo onherroeplik geskend is, die staat glo weier om die volledige en amptelike rekord en dokumentasie van die strafverhoor aan hulle te verskaf en hulle reg op ’n wettig-saamgestelde hof glo geskend is. Die drie mans dien hul vonnis in die Zonderwater-tronk in Cullinan uit.